
Lietuvos Respublikos sveikatos apsaugos ministerija (toliau – Ministerija) parengė ir teikia derinti Lietuvos Respublikos sveikatos apsaugos ministro įsakymo „Dėl Lietuvos Respublikos sveikatos apsaugos ministro 2007 m. rugpjūčio 1 d. įsakymo Nr. V-630 „Dėl Visuomenės sveikatos specialisto, vykdančio sveikatos priežiūrą mokykloje, kvalifikacinių reikalavimų aprašo patvirtinimo“ pakeitimo (toliau – Projektas).
Projekto tikslas – peržiūrėti visuomenės sveikatos specialistų, vykdančių sveikatos priežiūrą mokykloje, kvalifikacinius reikalavimus, numatant išimtį kitą sveikatos mokslų krypčių grupės išsilavinimą įgijusiems asmenims, turintiems ilgametę visuomenės sveikatos priežiūros mokykloje darbo patirtį, vykdyti visuomenės sveikatos specialisto funkcijas neįgijus visuomenės sveikatos išsilavinimo, taip pat numatyti pereinamąjį laikotarpį visuomenės sveikatos specialistams, vykdantiems sveikatos priežiūrą mokykloje, kurie studijuoja arba iki 2026 m. rugsėjo 1 d. pradės universitetines visuomenės sveikatos studijų krypties studijas, reikalingai kvalifikacijai įgyti. Projektu taip pat peržiūrėtos specialistams nustatytos profesinės veiklos kompetencijos, įvertintas jų aktualumas ir tarpusavio sąsajos. Atsižvelgiant į kompetencijų turinį bei siekiant tobulinti kvalifikacijos struktūrą, kompetencijos buvo sustambintos ir sugrupuotos į logiškai susijusias kompetencijų grupes, taip sudarant nuoseklesnį ir aiškesnį profesinės veiklos kompetencijų modelį.
Savivaldybių visuomenės sveikatos biurų duomenimis, nuo 2027 m. liepos 1 d. 
217 visuomenės sveikatos specialistų, vykdančių sveikatos priežiūrą mokykloje, funkcijas, nebeatitiks nustatytų aukštesnių kvalifikacinių reikalavimų. Didžioji dalis jų yra įgijusi sveikatos mokslų išsilavinimą ir turi ilgametę patirtį vykdant sveikatos priežiūrą mokykloje. Atsižvelgiant į išliekantį visuomenės sveikatos specialistų, vykdančių sveikatos priežiūrą mokyklose, trūkumą ir siekiant užtikrinti nepertraukiamą visuomenės sveikatos priežiūros paslaugų teikimą ugdymo įstaigas lankantiems mokiniams, Projektu siūloma leisti šiems asmenims vykdyti visuomenės sveikatos specialisto funkcijas, nors jie nėra įgiję visuomenės sveikatos studijų krypties išsilavinimo.
Projektu siūlomi pakeitimai nesukels papildomos administracinės naštos, neigiamų pasekmių dėl teisinio reguliavimo nenumatoma.
Projektą parengė Ministerijos Visuomenės sveikatos departamento (Visuomenės sveikatos departamento Sveikatos stiprinimo skyriaus vedėja, laikinai vykdanti departamento direktoriaus funkcijas – Audronė Astrauskienė, tel. +37052193349, el. p. audrone.astrauskiene@sam.lt) Sveikatos saugos skyriaus (patarėja, laikinai vykdanti skyriaus vedėjo funkcijas, – Giedrė Namajūnaitė-Barborinienė, tel. +37067926530, el. p. giedre.namajunaite@sam.lt) patarėja Jolanta Mackevičienė (tel. +37052136721, el. p. jolanta.mackeviciene@sam.lt).
Prašome susipažinti su Projektu ir per 10 darbo dienų nuo rašto gavimo pateikti Ministerijai pastabas ir pasiūlymus Projektui tobulinti.
PRIDEDAMA. Projektas, 4 lapai.








Viceministrė 					                     Laimutė Vaidelienė

